Гюнтер Кунерт
Даунтаун Манхатън в неделя следобед

Превод от немски: Венцеслав Константинов, —

chitanka.info

Никакъв човек, клиент

Или служащ не виждаш,

Поне едничък гражданин да бе се мярнал

В бинокъла.

Какво ли се е случило?

Сякаш всички тези кубове от камък,

Голи или разкрасени, просто са

Геометрически израстъци

На скалната основа и не съдържат нищо

Или пък съхраняват зад безброй прозорци

Безброй превърнати на какавиди твари,

А може би изсъхнали породи, опаковани

В запазващ от развала станиол.

До видимия хоризонт просветват

На кръстовищата светофари: червено, жълто

И зелено —

За никого. Безцветни изпарения обгръщат върховете,

Но който се е извисил над петдесетия етаж,

Живее вече в друг, огрян от слънце свят.

А долу някакъв напълно изтощен автомобил

С последни сили изпълзява от тунела,

Идва откъм Бруклин, от другата страна на Хадес,

И питаш се дали

Изобщо в него има някого. Причината коя е,

Че оня дрипав тип пред скъпия универсален магазин

Няма дял в историята? Какво ли се е случило,

Че Бен Франклин е целият позеленял

От гняв? Не слиза и не слиза

От своя постамент, макар наблизо

В магазина да работеха до вчера киноавтоматите —

Всеки прожектиран филм с безкраен хепиенд: голи

И какви ли не особи срещу четвърт долар предлагаха

Все същото, познато ни отдавна, ала винаги отново

То ни изненадва и вълнува —

Повече

От репортажа за кацането на Луната:

Всички са сега там горе, а Манхатън е пуст.

Сега клатушка негърът лилавата си шапка

И ходи на високи токове из Mare Membrum[1],

Полисменът пък люлее своя дървен член

От кратер към друг кратер, а продавачката

От магазина „Джимбълс“

Увеличава

Броя на безплодните бразди

В планината Тавър:

Тук

Няма вече никого и подир всичко

Може да се случи един ден

Незнаен пришълец

Да зърне тази местност между Хъдсън и Ист Ривър,

Да дойде и да кацне,

А после да забие нещо —

Нека да е знаме —

Защото ние сигурно тогава

Ще сме отпътували.

1981

[1] Море на Половия член (лат.) — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.